Poštovani kolege,  


u ambulante Zavoda za kliničku imunologiju i reumatologiju mogu se naručiti pacijenti stariji od 18
godina sa sumnjom ili uputnom dijagnozom artritisa, seronegativnih spondiloartritisa, sustavnih
autoimunih bolesti, odnosno kolagenoza, autoinflamatornih sindroma odrasle dobi, primarnim
nedostatnostima imunosnog sustava, nedostatnostima sustava komplementa uključno pacijente
sa sumnjom na hereditarni - primarni angioedem te antifosfolipidni sindrom.
U narudžbi je bitno napomenuti radi li se o prvom pregledu reumatologa/kliničkog imunologa.
Naručivanje pacijenata će se odvijati putem trijažnog postupka od strane specijalista zavoda, kako bi se dodijelio redovni ili raniji - termin pregleda prema indikaciji. Prioritet pri dodjeli termina imat će pacijenti s novonastalim poliartritisom uz isključenje osteoartritisa, simptomima i nalazima koji upućuju na aktivnu akutnu sustavnu autoimunosnu bolest (npr. vaskulitis, miozitis, SLE), hereditarni angioedem, autoinflamatorni sindrom (npr Stilova bolest odraslih) ili druga stanja odnosno bolesti iz specijalističke domene djelatnosti zavoda za koju se od strane obiteljskog liječnika opravdano zatraži žurni konzilij.

Za potrebe trijaže molimo:

Uputiti A5 uputnicu s priloženim relevantnim nalazima: 
minimalni laboratorijski nalaz osnovnih laboratorijskih pretraga: SE CRP KKS AST/ALT GGT kreatinin K Na urati urin. A svakako je korisno priložiti ukoliko je rađeno i nalaze imunološke obrade i  nalaz specijalista koji eventualno sekundarno referira pacijenta. 
 
Uz A5 uputnicu i laboratorijske nalaze potrebno je priložiti ispunjeni obrazac od strane liječnika obiteljske medicine.  

Pacijenti pregledani prethodno od reumatologa ili kliničkog imunologa u drugim ustanovama mogu se primiti prioritetno na izričit zahtjev vodećeg specijaliste, izravnim kontaktom s nekim od
liječnika našeg Zavoda. 

Zbog opterećenosti ambulanti, trijažni specijalist može sugerirati upućivanje pacijenta u druge
regionalne centre gdje mogu ostvariti istu razinu skrbi.

Ističemo da se u našem Zavodu NE PROVODI alergološka obrada te da pacijente sa
sumnjom na alergijske bolesti prema kliničkim obilježjima treba naručiti u specijalizirane alergološke ambulante Klinike za kožne bolesti, Klinike za plućne bolesti i Klinike za bolesti uha grla i nosa.   

Molimo da se svi pacijenti s ne-upalnim tegobama lokomotornog sustava naruče prema prosudbi
obiteljskog liječnika u ambulante fizijatrijske ili ortopedske djelatnosti.

Dodatno treba istaknuti da se pacijenti koji su već bili u kontroli našeg Zavoda za termin javljaju sami, e-poštom putem sandučića za naručivanje ili izravno na šalteru poliklinike i ne ulaze u trijažni postupak.

